Passagerer, der skal med færgen til Læsø, kan se frem til en noget anderledes tur til øen i den kommende tid. Læsøfærgen er øens vigtigste livsnerve, derfor opretholdes sejladsen såvidt muligt på alle afgange - dog med nogle væsentlige ændringer i forhold til normalt: - Alle passagerer skal blive i bilerne under overfarten - Kontantsalg og personlig ekspedition er lukket - Bistroen ombord er lukket - ALLE med mistanke om smitte SKAL kontakte Læsøfærgen inden overfart - Benyt de opsatte spritdispensere og følg sundhedsstyrelsens anbefalinger - Det er vigtigt for os, at rejsen foregår på en måde, så vi mindsker smittespredning mest muligt. Derfor indfører vi nu en række skærpelser både for overfarten, ekspedition i terminalerne, og kontakten til personalet, så vi på bedste vis beskytter både borgerne og de nøglepersoner, vi har brug for, for at kunne opretholde en stabil drift, lyder det i en pressemeddelelse fra færgeselskabet. Man tager faktisk situationen så alvorligt, at man nærmest beder kunderne blive væk. - Vi henstiller derfor til, at man nøje læser vores instrukser nedenfor, og i øvrigt foretager så lidt rejseaktivitet med færgen som muligt, lyder den helt usædvanlige opfordring. Nye sikkerhedstiltag for overfarten Færgeselskabet har ændret på procedurerne for ophold ombord, og beder dermed bilisterne om at blive i bilerne under overfarten, for at passagererne har så lidt kontakt med hinanden som muligt og smittespredning dermed undgås. Dette tiltag er indført i overensstemmelse med Søfartsstyrelsens nye retningslinjer for skibsfarten, som anbefaler, at også søfarten gør, hvad man kan for at følge Sundhedsstyrelsens råd og anbefalinger i forbindelse med at indføre smittebegrænsende tiltag. Søfartsstyrelsen har i deres vejledning til skibsfarten stillet en række skærpede krav til sikkerheden ombord, hvis personer opholder sig på vogndækket.

Opsummering:
Der tages ingen chancer på færgen til Læsø.